JKN ร่วงต่อ 10% หลังเพิ่มทุน “RO” 1:1 ราคา 3 บ. ต่ำกว่ากระดาน-กังวลไดลูท 50%
JKN ร่วงต่อ 10% หลังเพิ่มทุน “RO” 1:1 ราคา 3 บ. ต่ำกว่ากระดาน-กังวลไดลูท 50% ฟากโบรก มองว่าถือว่าเกินความคาดหมาย หากคำนวณบนจำนวนหุ้นรวมจำนวนการแปลงสภาพหุ้นกู้ทั้งหมดที่ 2,069.84 ล้านหุ้น ราคาพื้นฐานหลังเพิ่มทุนจะลดลงมาอยู่ที่ 1.94 บาท ปรับคำแนะนำจาก "ซื้อ" เป็น "ขาย" 
JKN ร่วงต่อ 10% หลังเพิ่มทุน “RO” 1:1 ราคา 3 บ. ต่ำกว่ากระดาน-กังวลไดลูท 50% ฟากโบรก มองว่าถือว่าเกินความคาดหมาย หากคำนวณบนจำนวนหุ้นรวมจำนวนการแปลงสภาพหุ้นกู้ทั้งหมดที่ 2,069.84 ล้านหุ้น ราคาพื้นฐานหลังเพิ่มทุนจะลดลงมาอยู่ที่ 1.94 บาท ปรับคำแนะนำจาก "ซื้อ" เป็น "ขาย"
9 ม.ค. 2566

ผู้สื่อข่าวรายงานว่า วันนี้ (9 ม.ค. 66) ราคาหุ้น บริษัท เจเคเอ็น โกลบอล กรุ๊ป จำกัด (มหาชน) หรือ JKN ล่าสุด ณ เวลา 3.46 บาท ลบไป 0.38 บาท หรือลงไป 9.90% สูงสุดที่ระดับ 3.62 บาท ต่ำสุดที่ระดับ 3.40 บาท ด้วยมูลค่าการซื้อขาย 62.60 ล้านบาท

ทั้งนี้ ราคาหุ้น JKN ปรับตัวลงต่อหลังจากมีการประกาศแผนเพิ่มทุน โดยบริษัทแจ้งผลประชุมบอร์ดอนุมัติแผนเพิ่มทุน 1,019 ล้านหุ้นจัดสรรให้กับผู้ถือหุ้นเดิม (RO) ในอัตราส่วน 1:1 ราคาเสนอขาย 3 บาท/หุ้น ต่ำกว่าราคาตลาด เพื่อชำระหนี้และรองรับหุ้นกู้แปลงสภาพให้แก่ผู้ลงทุนโดยเฉพาะเจาะจง
สำหรับรายละเอียด JNK ระบุว่าคณะกรรมการบริษัทฯ มีมติมให้เพิ่มทุนจดทะเบียน 509,958,648.00 บาท จากเดิม 509,831,363.00 บาท เป็น 1,019,790,011.00 บาท โดยออกหุ้นสามัญเพิ่มทุน 1,019,917,296 หุ้น มูลค่าที่ตราไว้หุ้นละ 0.50 บาท เพื่อเสนอขายให้แก่ผู้ถือหุ้นเดิม (Rights Offering) อัตราส่วน 1 หุ้นเดิม ต่อ 1 หุ้นเพิ่มทุน ราคาเสนอขายหุ้นละ 3 บาท และรองรับการปรับสิทธิของหุ้นกู้แปลงสภาพที่ให้สิทธิแปลงสภาพเป็นหุ้นสามัญของบริษัท ครบกำหนดปี 68 ที่ออกให้แก่ North Haven Thai Private Equity Gemini Company (Hong Kong) Limited ตามมติของที่ประชุมวิสามัญผู้ถือหุ้น เมื่อวันที่ 17 ธ.ค.62
ปัจจุบันบริษัทมีทุนจดทะเบียนชำระแล้ว 364,844,587.00 บาท คิดเป็นจำนวนหุ้น 729,689,174 หุ้น (ข้อมูล ณ วันที่ 4 ม.ค.66) ซึ่งส่วนหนึ่งเป็นหุ้นคงเหลือที่ยังไม่ได้ชำระ 289,973,552 หุ้นเพื่อรองรับการใช้สิทธิแปลงสภาพดังกล่าว
บริษัทจะนำเงินที่ได้จากการระดมทุนไปใช้ชำระหนี้เพื่อลดภาระดอกเบี้ย และคงอัตราส่วนทางการเงินให้อยู่ในระดับที่เหมาะสม เสริมสร้างโครงสร้างเงินทุน และฐานะทางการเงินให้แข็งแกร่งขึ้น รวมถึงใช้เป็นเงินทุนหมุนเวียนรองรับการดำเนินงานทั้งในปัจจุบันและอนาคต ซึ่งจะสะท้อนต่อผลประกอบการที่ดีขึ้นตามแผนกลยุทธ์การเติบโตอย่างต่อเนื่อง ตลอดจนใช้เป็นเงินทุนรองรับการขยายการลงทุนในอนาคต
ด้าน บล.ฟิลลิป (ประเทศไทย) ระบุว่า JKN ประกาศเพิ่มทุน RO 1,019.92 ล้านหุ้น 1:1 จะขึ้น XR วันที่ 22 ก.พ. 66 และชำระเงิน 20-24 มี.ค.66 ซึ่งปัจจุบัน JKN มีทุนชำระแล้ว 729.69 ล้านหุ้น และที่ยังไม่ได้ชำระอีก 289.97 ล้านหุ้น ซึ่งเป็นหุ้นที่ไว้รองรับการใช้สิทธิแปลงสภาพของหุ้นกู้แปลงสภาพที่ออกให้กองทุน 3 แห่ง เงินที่ได้จะอยู่ที่ 2,189-3,059 ลบ.ขึ้นอยู่กับการแปลงสภาพของหุ้นกู้ โดยเงินที่ได้จากการเพิ่มทุนจะนำไปชำระคืนหนี้เงินกู้ยืม 55% เงินทุนหมุนเวียนที่ 30% และรองรับการขยายการลงทุนในอนาคตที่ 15%
อย่างไรก็ตามการเพิ่มทุนจำนวนมาก ถือว่าเกินความคาดหมาย หากคำนวณบนจำนวนหุ้นรวมจำนวนการแปลงสภาพหุ้นกู้ทั้งหมดที่ 2,069.84 ล้านหุ้น ราคาพื้นฐานหลังเพิ่มทุนจะลดลงมาอยู่ที่ 1.94 บาท ปรับคำแนะนำจาก “ซื้อ” เป็น “ขาย” จากการเพิ่มทุนจำนวนมากดังกล่าว